
Vicissituds del fons documental de l’antic Arxiu Capitular de Sant Pere 
d’Àger 


Introducció 

Mercès a la petició de l’arxiprest Francesc Esteva, Jaume Caresmar va 
endegar la catalogació de l’Arxiu Capitular de Sant Pere d’Àger c. 1766, 
quan aquest es trobava ubicat dins la col·legiata d’Àger, en una estança 
adjacent al temple, pel costat nord, tot i que li fou facilitat un lloc més 
ampli i adequat per aquesta tasca, pel propi arxiprest, al seu palau 
(actual casa Montardit), doncs l’estança de l’arxiu resultava massa 
reduïda. Quan portava 550 documents catalogats, fou nomenat abat de 
Bellpuig, el 17 d’octubre de 1766, pel que feu falta aleshores demanar 
permís a la Cambra Reial per poder traslladar tot el fons documental al 
monestir premonstratenc, on aquest s’avenia a continuar la catalogació 
que durà fins el 1768. Els canonges arxivers Francesc Matheu i Josep 
Barnola, foren els encarregats de fer el trasllat, concretament Barnola 
s’encarregà de fer les entregues, per això els pergamins porten al dors 
el seu nom. Un cop enllestit el catàleg que es recull al famós 
“Compendi...”, la documentació es traslladà novament a la col·legiata 
d’Àger, on hi restarà fins mitjans s. XIX. 

Val a dir que, entre 1768 i 1770, Caresmar mateix, ordenà el fons 
catalogat en ordre cronològic, que aplega en un nou manuscrit, en el 
seu “Sumario....”, a petició del rei Carles III, el que motivà que fos 
enviada una còpia d’aquest manuscrit a la Cort i ingressés després a 
l’Arxiu Històric Nacional de Madrid, on es pot consultar a través de la 
xarxa. Gairebé coetàniament, el 1770, Antoni Grau i Moles, nou canonge 
arxiver de Sant Pere d’Àger, deixava enllestit un altre catàleg del fons 
documental, ara ordenat alfabèticament i cronològica, en base a aquest 
mateix fons, on s’hi contempla un total de 2.552 pergamins (ref. 056). 
Cap la possibilitat que el fes per complementar la catalogació de 
Caresmar; en els seus regestos no figura data i solament es registra la 
categoria del document, seguint un ordre cronològic per cada apartat, 
determinat per les lletres de l’alfabet; així testaments apareixen a la 
lletra “T”... 

El 1806 Jaume Villanueva visitava Àger, amb motiu de la realització de la 
seva magna obra “Viage literario a las Iglesias de Esparía”, on hi restà una 
llarga temporada d’aquest mateix any, per tal de consultar l’arxiu i 
escriure els seus capítols sobre l’abadia d’Àger (vol. IX). És la darrera 
dada documental sobre la custòdia dels fons a la Col·legiata, ja que 
arran de la Primera Guerra Carlina (1835) Sant Pere d’Àger es convertí en 
caserna i fortalesa principal de la defensa carlina de la vila d’Àger contra 
els cristins (lliberals) que assetjaren la població i la bombardejaren, 
causant importants destruccions, malgrat el qual el temple no sofrí cap 
desgràcia. Ara bé, un cop presa la plaça pels lliberals, Àger es convertí 
en plaça militar i Sant Pere deixà de funcionar com a centre religiós, 
gairebé en tot el que restava de segle (fins el 1898). Cal dir que el 1840 
s’hi celebrà la darrera celebració litúrgica, segons es recull al diari del 
farmacèutic Agustí Prior, passant a ser des d’aleshores caserna militar 
únicament. Com ens evoca Mons. Laureà Solé, deu anys més tard 
s’ensorrava la volta de la nau principal del temple, emprat ja per la 
soldadesca com a estança del quarter, amb el que es cloïa la seva llarga 
història religiosa. D’ell persistirà únicament per a ús militar el col·lateral 
meridional del temple, única part íntegra que ha arribat fins als nostres 
dies. 

En aquell moment, la litúrgia diària i els oficis divins, ja des del s. XVIII 
emperò, es celebraven a la parroquial de Sant Vicenç d’Àger, on 
l’arxiprest Benet Vinyals de la Torre feu remodelar el cor alt, en la 
disposició que encara conserva en bona part. Tot i que es volia erigir un 
nou temple arxiprestal, per compensar la pèrdua del temple col·legial, el 
que es feu aleshores fou ampliar el parroquial afegint-li una nova nau al 
migdia, als peus de la qual s’hi soldà una estança per allotjar-hi l’Arxiu. El 
promotor i finançador de dita obra fou el darrer arxiprest, Libori Torre, 
tal com consta a la seva lauda sepulcral de marbre, ubicada en el lloc on 
fou sebollit, al mur lateral esquerre de la capçalera de dita nova nau. 

Endemés, entre el 1840-1830, foren traslladats tots els mobles litúrgics a 
Sant Vicenç, entre altres el retaule major barroc del s. XVII (destruït a la 
guerra de 1936) i la pica baptismal que aprofitava un esplèndid sarcòfag 
romà de marbre, de principis del s. III (conservat i restaurat). També s’hi 
traslladà tot el fons arxivístic que s’allotjà en aquest espai preparat per 

aquest fi, adossat al campanar, amb finestral de llum vers el fossar i la 
muralla, per la banda sud. 

A tot això s’hi sumà a les desgràcies, la supressió de la col·legiata “vere 
nullius”, arran del Concordat de la Santa Seu amb l’Estat espanyol el 
1851. Fruit del Concordat, foren suprimides totes les col·legiates de terra 
hispana, entre elles la d’Àger. A més a més, en aquest lapse de temps, 
va morir el darrer arxiprest, l’esmentat Mons. Libori Torres (1830-1849) 
que era fill d’Àger i que, com hem dit, costejà la nova nau del temple, a 
més de l’hospital de Sant Jaume, destruït pels cristins. La comunitat 
clerical de l’arxiprestat d’Àger, restava així reduïda als tan sols sis 
canonges que conformaven el capítol, juntament amb el sis porcioners i 
quatre beneficiats, que foren els qui acordaren unir el territori de 
l’arxiprestat al bisbat de Lleida. Aquesta unió es portà a terme en el 
lapse de temps que mitjança entre el 1831 i el 1873. És a dir, hi hagué una 
etapa de transició, a partir de la qual Àger passà a formar part 
plenament del bisbat de Lleida amb tot el seu patrimoni, restant el seu 
capítol fos amb el de Lleida fins la seva extinció. Cal precisar, no obstant 
que, com a zona històricament adscrita al territori del bisbat de la Seu 
d’Urgell, en aquest llarg període de transició les parròquies de 
l’arxiprestat reberen l’acció pastoral d’ambdós bisbes indistintament, 
del de Lleida i del de la Seu d’Urgell, havent d’esperar fins a finals del s. 
XIX perquè passés a una jurisdicció plena del bisbat de Lleida. Per 
exemple, en temps del bisbe Messeguer, encara succeïa aquesta doble 
presència. 

Aquesta nova situació, curiosament coincideix amb la diàspora d’una 
part important del patrimoni de l’arxiprestat, inclosa una part important 
del fons de l’Arxiu Capitular que mercès a la catalogació de Caresmar, 
s’ha pogut conèixer i, en certa forma, poder esbrinar i saber on van a 
anar a parar molts dels pergamins i manuscrits del seu fons catalogat 
per Caresmar, a saber, fonamentalment en tres arxius: 

• Arxiu Històric “Jaume Caresmar” de la Vila d’Àger 

• Arxiu Capitular de Lleida 

• Biblioteca Nacional de Catalunya7 

I en molta menor mesura, en els arxius de: 

• Arxiu Històric Arquebisbal de Tarragona 

• Arxiu de la Corona d’Aragó 

• Arxiu Històric Nacional de Madrid 

• Convent dels Franciscans (Barcelona) 

Algun document o manuscrit, no podem descartar que es trobi en mans 
particulars o col·lecció particular (?), no obstant. 


Breu relació de la dispersió del fons i lloc on es conserven: 

Biblioteca Nacional de Catalunya 

La majoria del seu fons procedent de l’Antic Arxiu Capitular de Sant 
Pere d’Àger, hi ingressà per donació de Miret i Sans que deuria adquirir- 
lo, molt possiblement, per compra, a través de l’arxiu esmentat de nova 
creació a la parroquial de Sant Vicenç d’Àger, del qual ens en dóna 
notícies el farmacèutic d’Àger Sr. Eduard Finestres, aleshores President 
de la Junta de salvació de Sant Pere (1922-1923). La cuidada tria de la 
seva sèrie denoten una mà experta d’historiador, sobretot pel que fa a 
les butlles papals. No endebades, es considera el conjunt més important 
dels tres grans fons constituïts a partir dels fons de l’antic Arxiu 
Capitular de Sant Pere d’Àger. A la biblioteca Nacional de Catalunya, 
sembla que la documentació hi arribà entre la segona i tercera dècada 
del s. XX, per donació de Miret i Sans, com hem dit; solament un 
pergamí del mateix fons d’Àger, fou donat a la Biblioteca per Ferran de 
Segarra i Siscar (núm. 115/ 4247 BNC), el gran estudiós de la sigil·lografia 
catalana. 

Altres fons que hi arribaren per altres vies i custòdia, procedents tots 
ells de l’esmentat Arxiu Capitular de Sant Pere d’Àger, són: un 
“Compendi...” de Caresmar (com el d’Àger) ref. 941; un cartoral amb 19 
docs., ms. 339 (n. reg. 4245; Car. 2498); uns Estatuts de Sant Pere, 
promulgats per Sant Bernat Calvó, del 1232, ms. 4161 (paper); un procés 
d’11 fols., sobre la jurisdicció del monestir (s. XIV), ms. 1248; un al·legat 
sobre els drets feudals de l’arquebisbe Urrea sobre Àger i les protestes 
de l’abat (s. XV), ms. 4242; un fragment d’un pergamí d’un cens (s. XII), 

ms. 5597 » Caixa 3; part d’un Llibre de Visita Pastoral del 1605, ms. 540/ 
4315; alguns documents copiats del fons d’Àger (s. XVIII), ms. 834, 8°; el 
nomenament de batlle pel capítol de Sant Pere (1745), ms. 7457/ 8/ 770; 
la consagració de Sant Nicolau d’Àger (1161), ms. 4004; la donació del 
castell de Canelles (1131), ms. 1912; un document de 1045, ms. 5462 
(caixa 1). Una relació de docs. a la que es pot afegir, l’aplegat a la magna 
obra de Jaume Pasqual “Sacra Cathal....”, ms. 733 de la mateixa BNC, a 
saber al vol. VII, p. 205, el doc. 128, transcrit; al vol. X, p. 81, notícia sobre 
un sínode de 1080 i a pp. 530-535, una relació d’obres de Caresmar, 
“índice de los papeles contenidos en diferentes volúmenes del difunto 
Caresmar ”, entre els quals, al vol. V s’hi apleguen les Constitucions 
sinodals de S. Pere Àger (1285), cap. II; al vol. VII, un resum i arreglo de I’ 
Arxiu de Sant Pere d’Àger (col. 19 quaderns); al vol. X, la sèrie d’abats i 
arxiprests d’Àger. 

Altra documentació conservada procedeix de l’antiga Paeria, com el 
Llibre Rationall de Perot (síndic d’Àger el 1534) ms. 541 (n. reg. 4316), que 
també acull la còpia de documents del fons de Sant Pere d’Àger. 


Arxiu de la Corona d’Aragó 

Solament hom pot destacar el ms. 327 Varia cancelleria (no cit. per 
Villanueva) 


Arxiu Històric Arquebisbal de Tarragona 

Destaca únicament un Cartulari (s. XIV) ms. 91 Armari Patrimoni de la 
Mitra. Sembla que arribà en dades posteriors a la Guerra Civil de 1936. 
Deuria estar en mans particulars des de feia anys. Malgrat Chesé diu el 
contrari, hem de dir que Villanueva encara el veié a l’arxiu d’Àger quan 
el visità el 1806. Caresmar, val a dir, copià els seus documents al 
“Sumari...” i al “Resumen...”, indicant que aplegava la còpia de 
documents des del s. XI fins al 1333, molts d’ells amb els originals 
perduts, el que ja Caresmar considerà com un dels grans valors del 
cartulari. Li manquen actualment les cobertes i els primers fulls. 

Arxiu Capitular de Lleida 

El 1901 Kehr ja cita documents d’Àger a l’Arxiu Capitular de Lleida, 
mercès a un inventari que hi havia consultat i que des de després de la 
guerra es dóna per desaparegut (pot aparèixer entre el paperam per 
ordenar....). Sembla que foren uns 1000 pergamins els que foren baixats 
des d’Àger a Lleida, també seleccionats d’entre els docs. del fons que es 
custodiaven a Àger. Desconeixem quan ingressaren a l’Arxiu Capitular 
de Lleida, tot i que sembla quasi bé segur que fou abans del 1900. 
Malgrat tot, no en tenim una certesa total. Caldrà esperar que aparegui 
l’inventari esmentat vist per Kehr el 1901. El que sembla segur, és que 
abans de la guerra de 1936 ja eren a Lleida. Ens basem per afirmar-ho en 
què entorn al 1927 una representació d’Àger es persona al bisbat de 
Lleida per reclamar els pergamins que custodiava a l’ACL. La notícia la 
dóna B. de Sant Just. 

Una possibilitat que se’ns acut sobre el trasllat a Lleida dels documents, 
sense verificar, és que fossin baixats en temps del bisbe Messeguer per 
Mons. Laureà Soler que fou una figura eminent dins del bisbat, fill 
d’Àger, professor del Seminari, tenint present a més que es preocupà 
de baixar algunes de les peces que obren avui al Museu de Lleida. 
Malauradament, morí assassinat el 1936, amb l'arribada de les bandes 
de la FAI que cremaren la catedral, que destruïren també els seus llibres 
i documents, aplegats a la casa on residia de Lleida. 

A més dels pergamins suara esmentat, a Lleida també hi ingressaren uns 
81 pergamins que havien estat furtats del fons d’Àger després de la 
guerra. El pare Sanahuja que investigà a l’Arxiu de Lleida, dóna com a 
documents existents a l’ACL de Lleida la xifra de 1.187 pergamins, cap 
als anys cinquanta, assenyalant que calia comptar entre aquests el 
centenar que havia entrat darrerament, arran del furt que sofrí el fons 
d’Àger, als que assenyala que cal afegir-hi encara a més a més altres 12 
pergamins sense numerar. Cal també fer esment d’un cartulari del s. XII 
(Chesé). Parlem ara d’aquest furt, donada la seva transcendència i 
importància dins la història de les vicissituds de l’antic arxiu capitular de 
Sant Pere d’Àger 

És tracta d’un fet realment desafortunat: el fill del primer alcalde 
franquista, aprofitant que els pergamins i documents eren custodiats a 

l'Ajuntament, on foren traslladats per perill que fossin cremats 
juntament amb l'església, amb tot el mobiliari que hi havia en ella, el 
1936, en furtà un plec d’uns 181 documents. A l’Ajuntament, es 
guardaven en una calaixera d’on foren sostrets pel furtador. El robatori 
fou denunciat a la Guàrdia Civil el 17 novembre de 1950. La denúncia 
conduí a un judici i condemna; el 17 de maig de 1934 es va emetre 
sentència. Els pergamins i documents, en aquell moment ja havien 
retornat a la parròquia i el robatori, s’assenyala en la sentència que fou 
de 181 pergamins i papers. El rector d’aquell moment (Mossèn Forcada) 
no va poder informar sobre el nombre de documents sostrets, per tant 
mai podrem verificar el nombre exacte de documents furtats i els que 
foren recuperats que ja hem dit que foren 81 que es depositaren a l’ACL. 
Crida l’atenció que en el sumari en figurin registrats solament 72 
emperò: 1, 24, 48, 151, 152, 153, 154, 155, 156, 157, 158, 160, 161, 162, 165, 
167, 168, 170, 172, 177, 219, 232, 235, 236, 237, 238, 240, 299, 343, 462, 
463, 466, 467, 468, 469, 488, 701, 721, 722, 723, 724, 725, 726, 727, 728, 
729 , 771 , 772 , 773 , 774 , 773 , 776, 777 , 778, 779, 780, 781,1019,1519,1566, 
1861, 1862, 1863, 1864, 1865, 1866, 1867, 1868, 1869, 1870, 2097 (fol. 62 
del Sumari). 

Posteriors recerques del Dr. Chesé i jo mateix, porten a creure que es 
recuperà gairebé tot el furtat; l’examen del total dels fons, a l’examinar- 
lo, no mostra mancances importants, sempre en base al catalogat per 
Caresmar, tot i així cap la possibilitat que alguns documents s’arribessin 
a vendre. Quinze dies abans de la denúncia esmentada del 1950, 
l’Institut d’Estudis Ilerdencs envià un escrit al rector d’Àger, demanant 
informació sobre l’arxiu, amb l’objectiu d’evitar la possible sortida de 
documents a l’estranger, doncs informa que tres mesos abans s’havia 
presentat un individu (el lladre) a l’I.E.I., demanant informació sobre el 
valor d’uns pergamins que evidentment eren els furtats. 


Convent franciscans de Barcelona 

Conserva una còpia del “Sumario...” de Caresmar, procedent del 
convent dels franciscans de Balaguer on hi arribà des de Bellpuig de les 
Avellanes, arran de la desamortització i el trasllat de la biblioteca en 
aquest convent. Ara es conserva en aquest convent barceloní amb 

algunes obres més de Caresmar. Cal dir que l'operació de baixar la 
biblioteca al convent de Balaguer des del monestir de Bellpuig de les 
Avellanes, es dugué a terme quan ocupaven el convent desamortitzat 
els jesuïtes que foren els qui ordenaren, per altra part, la biblioteca. El 
1868 el veié allí E. de Molins. 


Arxiu històric “Jaume Caresmar" de la Vila d’Àger 

Seguint la catalogació de Caresmar se’ns diu que hi havia 2.530 
documents a l’antic Arxiu Capitular de Sant Pere d’Àger als quals sembla 
caldria afegir-ne un centenar més que no foren mostrats a Caresmar i 
que per tant no catalogà. Tot i així s’indica que se li mostrà un full amb 
la relació de dits documents que es deposità a l’arxiu d’Àger; 
desgraciadament a dia d’avui aquest full està desaparegut. Hi havia 
endemés el famós cartulari ja mencionat que Villanueva encara veié. 
Aquest fons documental, a mitjans segle XVIII, sabem que es guardava 
en calaixos, en la dependència esmentada annexa al temple arxiprestal, 
per la banda nord, tot i que desordenat. Quan Caresmar es feu càrrec de 
la catalogació a partir del 1766, els arxivers eren Francesc Matheu i Joan 
Barnola, ja esmentats. 

Chesé calcula en 860 el nombre de pergamins numerats que restaven a 
l’arxiu parroquial d’Àger, després de les esmentades sostraccions, 
considerat el conjunt de menor interès per Kehr que li interessaven 
fonamentalment les butlles papals. A aquest gruix de documents, cal 
afegir-hi un llibre amb un inventari de 61 docs. ( s. XVIII ) on llegim 
“Rebuts los presents documents de Joseph Calvet notari públic de la 
vila de Castelló de Farfanya, arxiprestat d’Àger” (relació i transcripció- 
còpia) ref. 057; un índex alfabètic i cronològic dels fons de S. Pere 
d’Àger, ordenat per Antoni Grau i Moles, canonge arxiver (1771), ja 
esmentat ref. 056; un “Compendi...” (1766) de Caresmar, ref. 055 i un 
“Resumen...” (1770), també de Caresmar, ref. 054; endemés un Llibre 
dels beneficis i catàleg d’Arxiprests d’Àger (1766-1770 c.), ref. 053; i un 
Llibre de Visita de Francesc Esteva arxiprest d’Àger (1758), ref. 050. Un 
llibre de Visita posterior, d’època d’Ambrosi Escudero (1783), ara es 
custòdia a l’ACL. 

Cal assenyalar que la Biblioteca Capitular que era annexa a l'Arxiu, amb 
un fons important, de la que no podem determinar el nombre global 
d’obres que formaren part del seu fons, sofrí un fort espoli a la 
postguerra (després de 1939), tot i que ja havia sofert pèrdues en el 
tercer quart del s. XIX, dins el context de dispersió comentat (alguns 
llibres consten als fons de la col·lecció Aren, ara a l’I.E.I.). Actualment es 
conserven en aquest arxiu encara uns quants llibres d’aquesta 
Biblioteca Capitular que fou creada per l’abat comendatari Llorenç Peris 
al s. XVI. 

